CELEX: 52020PC0331
Language: da
Date: 2020-07-23
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 23.7.2020
            COM(2020) 331 final
            2020/0149(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet")
                  1
                kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 13. marts 2020 anmodede Rumænien om tilladelse til at forlænge fravigelsen fra momsdirektivets artikel 168 for fortsat at begrænse fradragsretten for indgående moms på udgifter i forbindelse med motorkøretøjer. I overensstemmelse med momsdirektivets artikel 395, stk. 2, underrettede Kommissionen ved brev af 2. april 2020 de øvrige medlemsstater om Rumæniens anmodning. Ved brev af 3. april 2020 underrettede Kommissionen Rumænien om, at den var i besiddelse af alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug. 
            
            
               Ordningen er vanskelig at anvende, når det drejer sig om personbiler, navnlig fordi det er vanskeligt at fastsætte grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. 
            
            
               I henhold til Rådets gennemførelsesafgørelse 2012/232/EU
                  2
                har Rumænien i øjeblikket tilladelse til at begrænse fradragsretten ved erhvervelse, erhvervelse inden for Fællesskabet, indførsel, udlejning eller leasing af motorkøretøjer samt udgifter i forbindelse hermed til 50 %. Nogle køretøjskategorier blev dog udtrykkeligt undtaget for denne begrænsning, f.eks. køretøjer, der udelukkende anvendes som udrykningskøretøjer eller til sikkerhedsformål samt kurervirksomhed, køretøjer, der anvendes af sælgere eller købere samt taxaer, køretøjer, der anvendes af køreskoler eller anvendes til udlejning eller leasing, eller køretøjer, der anvendes som en handelsvare. Samtidig fritages virksomhederne for angivelse af moms for privat anvendelse af et køretøj. Ved Rådets gennemførelsesafgørelse (EU) 2015/156
                  3
                fik Rumænien tilladelse til fortsat at anvende den særlige foranstaltning indtil den 31. december 2017. Denne afgørelses gyldighedsperiode blev ved Rådets gennemførelsesafgørelse (EU) 2017/2012 af 7. november 2017
                  4
                forlænget frem til den 31. december 2020. 
            
            
               Rumænien har anmodet om forlængelse af tilladelsen til at begrænse det oprindelige fradrag til en fast procentsats og til gengæld fritage den erhvervsdrivende for at svare moms af privat brug. Rumænien oplyste Kommissionen om, at begrundelsen for at forlænge foranstaltningen hovedsagelig er den samme som beskrevet i den oprindelige anmodning. I overensstemmelse med artikel 4, stk. 2, i Rådets gennemførelsesafgørelse 2012/232/EU indsendte Rumænien en redegørelse for begrænsningen af fradragsretten. Rumænien anførte, at foranstaltningen opfyldte sit formål, og at den momsunddragelse, der var konstateret i området inden indførelsen af foranstaltningen, sandsynligvis ville genoplives, såfremt foranstaltningen ikke blev forlænget. Ifølge de fremlagte oplysninger er andelen af små virksomheder i Rumænien høj: 99,7 % af alle virksomheder i industrisektoren, byggesektoren eller servicesektoren i 2017 var små og mellemstore virksomheder, og aktive virksomheder med op til ni ansatte tegnede sig for 89,4 % af alle økonomiske og sociale aktører, der er aktive i disse sektorer. Rumænien fremfører, at en bil, der ejes af sådanne virksomheder, i praksis ofte anvendes til både erhvervsmæssige og personlige formål.
            
            
               Ifølge Rumæniens oplysninger afspejler begrænsningen på 50 % desuden stadig afgiftspligtige personers samlede private og erhvervsmæssige brug af køretøjer i Rumænien, og den bør derfor fortsat anses som hensigtsmæssig. 
            
            
               Fravigelsen bør ikke gælde længere end til den 31. december 2023, således at det kan vurderes, om begrænsningen på 50 % fortsat er en korrekt afspejling af den generelle fordeling mellem erhvervsmæssig og privat brug. En eventuel anmodning om forlængelse skal ledsages af en rapport, der omfatter en redegørelse for den anvendte procentsats, og skal indgives til Kommissionen senest den 31. marts 2023. 
            
            
               •Sammenhæng med de gældende regler på samme område
            
            
               Lignende fravigelser i forbindelse med fradragsretten er blevet indrømmet andre medlemsstater. 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende efter deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer med henblik på at indføre regler for, hvilke kategorier af udgifter der kan underlægges begrænsning af retten til momsfradrag
                     5
                  , er en sådan fravigelse hensigtsmæssig, indtil disse regler er harmoniseret på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
         
         
            
               I betragtning af den bestemmelse i momsdirektivet, som forslaget bygger på, henhører forslaget under Unionens enekompetence. Nærhedsprincippet finder derfor ikke anvendelse. 
            
            
               •Proportionalitetsprincippet
            
            
               Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse. I betragtning af virksomhedernes mulighed for at opgive et lavere momsbeløb end det faktisk skyldige og skattemyndighedernes administrative byrde i forbindelse med kontrol af kørselsoplysninger vil begrænsningen på 50 % navnlig forenkle momsopkrævningen i en bestemt sektor.
               
            
            
               •Valg af retsakt
            
            
               
                  Foreslået retsakt: Rådets gennemførelsesafgørelse.
               
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
            
               •Høringer af interesserede parter
            
            
               
                  Forslaget er baseret på en anmodning fra Rumænien og vedrører kun denne medlemsstat. 
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand. 
               
            
            
               •Konsekvensanalyse
            
            
               
                  Forslaget tager sigte på at bekæmpe momssvig og at forenkle proceduren for beskatning og har derfor en potentiel positiv virkning for både virksomheder og forvaltninger. Rumænien mener, at den fundne løsning er en passende foranstaltning og svarer til andre tidligere og nuværende fravigelser.
               
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE FORHOLD
            
            
               
                  Forslaget indeholder en udløbsklausul i form af en frist fastsat til den 31. december 2023.
               
               
                  Såfremt Rumænien påtænker endnu en forlængelse af fravigelsesforanstaltningen ud over 2023, bør der sammen med anmodningen om forlængelse indgives en rapport til Kommissionen, der omfatter en redegørelse for den procentuelle begrænsning, senest den 31. marts 2023.
               
            
         
         
            
               2020/0149 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  6
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Artikel 168 i direktiv 2006/112/EF fastsætter, at en afgiftspligtig person har ret til at fradrage moms på levering af varer og ydelser, der anvendes i forbindelse med personens afgiftspligtige transaktioner. I henhold til nævnte direktivs artikel 26, stk. 1, litra a), sidestilles anvendelse af virksomhedsaktiver til privat brug for afgiftspligtige personer selv eller for deres personale eller mere generelt til deres virksomhed uvedkommende formål med levering af ydelser.
            
            
               (2)Ved Rådets gennemførelsesafgørelse 2012/232/EU
                  7
                fik Rumænien tilladelse til indtil den 31. december 2014 at begrænse retten til at fradrage moms til 50 % for så vidt angår moms betalt ved erhvervelse, erhvervelse inden for Fællesskabet, indførsel, leasing eller udlejning af visse vejmotorkøretøjer samt moms betalt af udgifter i forbindelse med disse køretøjer, herunder brændstof, når sådanne køretøjer ikke udelukkende anvendes til erhvervsmæssige formål, og til at fritage afgiftspligtige personer for at sidestille ikkeerhvervsmæssig brug af sådanne køretøjer med levering af ydelser efter artikel 26, stk. 1, litra a), i direktiv 2006/112/EF. Ved Rådets gennemførelsesafgørelse (EU) 2015/156
                  8
                fik Rumænien tilladelse til at anvende fravigelsesforanstaltningerne indtil den 31. december 2017. Ved Rådets gennemførelsesafgørelse (EU) 2017/2012
                  9
                fik Rumænien tilladelse til at anvende fravigelsesforanstaltningerne indtil dagen for ikrafttrædelsen af Unionens bestemmelser for fastlæggelse af de udgifter i forbindelse med motorkøretøjer, der ikke giver ret til et fuldt fradrag for merværdiafgiften, dog senest den 31. december 2020. 
            
            
               (3)Ved brev registreret i Kommissionen den 13. marts 2020 anmodede Rumænien om tilladelse til fortsat at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF, med henblik på at begrænse fradragsretten for udgifter til visse motorkøretøjer, der ikke udelukkende anvendes i forretningsøjemed. 
            
            
               (4)Anvendelsen af en fast procentsats for momsbeløbet for udgifter, der kan fradrages for motorkøretøjer, som ikke udelukkende anvendes i forretningsøjemed, forenkler momsopkrævningsproceduren.
            
            
               (5)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 2. april 2020 de øvrige medlemsstater om Rumæniens anmodning. Ved brev af 3. april 2020 underrettede Kommissionen Rumænien om, at den var i besiddelse af alle de oplysninger, som den fandt nødvendige for at kunne vurdere anmodningen.
            
            
               (6)I overensstemmelse med artikel 4, stk. 2, i gennemførelsesafgørelse 2012/232/EU indsendte Rumænien sammen med anmodningen en redegørelse til Kommissionen om anvendelsen af nævnte gennemførelsesafgørelse. På grundlag af de foreliggende oplysninger anfører Rumænien, at en begrænsning på 50 % fortsat er berettiget og hensigtsmæssig. 
            
            
               (7)En forlængelse af fravigelsesforanstaltningerne bør begrænses til den tid, der er nødvendig for at vurdere, om disse foranstaltninger er effektive, og om den procentuelle begrænsning er hensigtsmæssig. Rumænien bør derfor gives tilladelse til fortsat at anvende fravigelsesforanstaltningerne indtil den 31. december 2023.
            
            
               (8)Såfremt Rumænien mener, at det er nødvendigt at forlænge tilladelsen ud over 2023, bør der sammen med anmodningen om forlængelse indgives en rapport til Kommissionen, der omfatter en redegørelse for anvendelsen af den procentuelle begrænsning, senest den 31. marts 2023.
            
            
               (9)Fravigelsesforanstaltningerne vil kun i ubetydelig grad påvirke Rumæniens samlede indtægter fra afgifter, der opkræves ved det endelige forbrug, og får ingen negative indvirkninger på Unionens egne indtægter hidrørende fra moms —
            
            
               (10)Gennemførelsesafgørelse 2012/232/EU bør ændres i overensstemmelse hermed —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Artikel 4 i gennemførelsesafgørelse 2012/232/EU affattes således:
            
            
               "Artikel 4
            
            
               1.Denne afgørelse udløber på dagen for ikrafttrædelsen af Unionens bestemmelser for fastlæggelse af de udgifter i forbindelse med motorkøretøjer, der ikke giver ret til et fuldt fradrag for merværdiafgiften, dog senest den 31. december 2023.
            
            
               2.Enhver anmodning om tilladelse til at forlænge de ved denne afgørelse fastlagte fravigelsesforanstaltninger indgives til Kommissionen senest den 31. marts 2023.
            
            
               Sådanne anmodninger skal ledsages af en rapport, der indeholder en bedømmelse af den anvendte procentuelle begrænsning af retten til momsfradrag på baggrund af denne afgørelse." 
            
            
               Artikel 2
            
            
               Denne afgørelse er rettet til Rumænien.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets gennemførelsesafgørelse 2012/232/EU af 26. april 2012 om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 117 af 1.5.2012, s. 7).  
               
               
                  
                     (3)
                  
                        Rådets gennemførelsesafgørelse (EU) 2015/156 af 27. januar 2015 om forlængelse af gyldighedsperioden for gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 26 af 31.1.2015, s. 27).
               
               
                  
                     (4)
                  
                        Rådets gennemførelsesafgørelse (EU) 2017/2012 af 7. november 2017 om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 292 af 10.11.2017, s. 57).
               
               
                  
                     (5)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage d. 21. maj 2014
                  
                  (EUT C 153 af 21.5.2014, s. 3). 
               
               
                  
                     (6)
                  
                        EUT L 347 af 11.12.2006, s. 1. 
               
               
                  
                     (7)
                  
                        Rådets gennemførelsesafgørelse 2012/232/EU af 26. april 2012 om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 117 af 1.5.2012, s. 7). 
               
               
                  
                     (8)
                  
                        Rådets gennemførelsesafgørelse (EU) 2015/156 af 27. januar 2015 om forlængelse af gyldighedsperioden for gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 26 af 31.1.2015, s. 27).
               
               
                  
                     (9)
                  
                        Rådets gennemførelsesafgørelse (EU) 2017/2012 af 7. november 2017 om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 292 af 10.11.2017, s. 57).